Þingræður haldnar á Alþingi Íslendinga



Herra forseti. Eins og ég gat um, þegar ég ræddi hér síðast um jarðalögin, leggur meiri hl. hv. landbn, til, að Landnám ríkisins starfi áfram eins og það hefur gert fram að þessu. En það frv., sem hér um ræðir, er í sjálfu sér þannig upp byggt, að Landnám ríkisins verði lagt niður. Þess vegna leggur a, til, að eftirfarandi breytingar verði gerðar á þessu frv.: 1. Að 1. pr. falli niður. 2. Að 3. málsgr. 3. gr. orðist svo: Á hvert íbúðarhús má veita í eitt skipti allt að 120 þús. kr., þó aldrei yfir 10% af sannanlegum kostnaði við endurbyggingu íbúðarhúss. Á framlög þessi skal greiða verðlagsuppbót samkv. vísitölu, er sýni breytingar á tilkostnaði framkvæmda frá meðalkostnaði þeirra á árinu 1971, eins og hún er ákveðin samkv. 12. gr. jarðræktarlaga frá 16. maí 1972. Til að veita slík framlög fær Stofnlánadeild greiðslu úr ríkissjóði samkv. fjárl. 3. Að 4, gr. falli niður. 4. Að inn komi ný gr., sem verði 3. gr. og orðist svo: Lög þessi öðlast þegar gildi.



Herra forseti. Eins og fram kemur í áliti landbn. á þskj. 785, hefur n. orðið sammála um afgreiðslu þessa máls, en þó hafa einstakir nm. skrifað undir álitið með fyrirvara um að fylgja brtt., sem fram kunna að koma, og áskilja sér einnig rétt til að flytja sjálfir brtt. Við þrír nm. höfum lagt fram brtt. við 2. brtt. n. um það, að tillgr. orðist eins og segir á þskj. 810. Auk mín flytja þessa brtt. hv. 8. landsk. þm., Benedikt Gröndal, og hv. 2. þm. Norðurl. v., Eyjólfur K. Jónsson. Þessi till. við brtt. n. felur í sér, að framlög til íbúðarhúsa í sveitum og til gróðurhúsa skuli hér eftir sem hingað til greidd út af Landnámi ríkisins eftir lögum um Stofnlánadeild landbúnaðarins, landnám, ræktun og byggingar í sveitum, nr. 45 frá 1971, en ekki flytjast til Stofnlánadeildar landbúnaðarins og Búnaðarfélags Íslands, eins og gert er ráð fyrir í þeim stjfrv., sem hér liggja fyrir. Það kom fram í ræðu hv. frsm. n., Stefáns Valgeirssonar, að meiri hl. n. hefur lagt fram till. um, að Landnám ríkisins skuli starfa áfram. Þessu er ég fyllilega sammála. En það hlýtur að fylgja þeirri afstöðu, að Landnám ríkisins hafi í sínum höndum þau verkefni, sem það hefur í dag og vel hefur gefist, að það fari með. Ef það er einhver meining í því hjá hv. þm. Stefáni Valgeirssyni og þeim, sem nú hafa snúið frá þeirri villu að leggja Landnám ríkisins niður, þá hlýtur það að fylgja, að Landnám ríkisins skuli áfram hafa einhver verkefni með höndum. Meðal þeirra verkefna eru þau, sem hér er um rætt, að Landnám ríkisins greiði áfram út framlög til íbúðarhúsa og til gróðurhúsa. Landnám ríkisins fjallar um þessi efni. Landnámsstjórn tekur ákvörðun um, hvaða íbúðarhús í sveitum séu styrkhæf, það samþykkir stofnun nýrra býla og það samþykkir stofnun nýrra garðyrkjubýla, svo að þessi mál koma hvort eð er til landnámsstjórnar, og er því um að ræða aukna vafninga og flækju í meðferð þessara mála, ef þessi framlög verða fengin öðrum aðilum í hendur. Ég sé ekki ástæðu til þess, vegna þess að hér er um einfalt og lítið málefni að ræða, að fara um þetta mörgum orðum. Till. okkar þremenninga felur það í sér, eins og áður sagði, að framlögin greiðist samkv. 61. gr. landnámslaga, eins og gerst hefur, en við bætist ákvæði um vísitölutryggingu þessara framlaga með nákvæmlega sama hætti og gert yrði með samþykkt till., sem hv. 3. þm. Norðurl. e., Stefán Valgeirsson, mælti hér fyrir áðan. Breytingin er einungis í því fólgin, að við leggjum til. að þessi framlög verði áfram í höndum l.andnáms ríkisins og verði vísitölutryggð, en ekki færð í hendur annarra aðila.



Herra forseti. Það hefði mátt ætla miðað við þá ræðu, sem hv. þm. Pálmi Jónsson flutti hér áðan, að það væri Landnám ríkisins eitt, sem fjallaði um byggingu íbúðarhúsa í sveitum. Málið er þannig, að umsagnaraðilar um slík mál eru byggingarþjónusta landbúnaðarins og Landnám ríkisins, eins og málum hefur verið háttað fram að þessu. Það, sem felst í þessari breytingu, er fyrst og fremst tvennt. Það er það, að Búnaðarbankinn eða Stofnlánadeildin greiði þessa styrki til húsbyggjenda, eins og lánin eru afgreidd, og í öðru lagi, að á þennan styrk komi byggingarvísitala, eins og er á öðrum framkvæmdum samkv. jarðræktarlögum. Það eru þessar tvær breytingar. Hér er ekki verið að flækja þetta mál. heldur er verið að gera það einfaldara með því, að Stofnlánadeildin greiði hvort tveggja. Það er allt og sumt. Það er ekki verið að taka neitt verkefni í sjálfu sér af Landnáminu annað en þetta, að greiðslan fer fram frá Stofnlánadeildinni.